יומי הוא חלום

רקע

לאחר הפסקה בת כשבע שנים, חזר נובלמן עם אלבום חדש, ולראשונה מאז פצח בקריירת סולו, בשפה העברית. את חלק מהשירים עוד הספיק לבחון בהופעות חיות מספר שנים קודם לכן, אך אז לקח הפסקה של כשנתיים מהבמה, במטרה להתמקד בסיום כתיבת והפקת האלבום. העבודה על האלבום החלה בקיץ 2010, עת נובלמן חבר לשכנו, ושותפו להפקת האלבום, המוזיקאי עוזי רמירז, והסתיימה כשנתיים אחר כך.
בראיון לתוכנית הרדיו "הקצה", הוא סיפר, כי ההפסקה שלקח נבעה מרצונו להמציא עצמו מחדש מוזיקלית ולא לדרוך אומנותית במקום.
נובלמן סיפר בראיון לעיתון הארץ כי ההחלטה על המעבר לכתיבה בשפה העברית, נבעה בעיקר בעקבות ההשראה שקיבל כשעבר להתגורר בעיר יפו בשנת 2008: "מקום ציורי, יפהפה, עם מתח בלתי רגיל, שהעיף אותי, טילטל אותי: חוף הים, הסמטאות הצרות, צלצולי פעמוני הכנסייה, קריאות המואזין, הגבעות... כמעט בכל יום בשלוש וחצי השנים שגרנו שם הייתי יוצא לשוטט, הולך לנמל, עומד ליד הדייגים, מתבונן בצופי הים. כל כך נכנסתי לעניין, שאפילו עשיתי קורס משיטי סירות".
חלק מהנושאים ומהמוטיבים בשירי האלבום הושפעו ישירות מהעיר: בשיר "רץ ביפו" (שאת מילותיו כתב עם דן תורן), הוא שר על סוס הדוהר בין רחובותיה של העיר, ומביא סיפור אהבה פנטזיסטי בין ילדיהם של שני משוררים, ערבי ויהודי: שמואל בן עדיה ואל קייאס. בשיר "אין לה אוויר", מתוארת בחורה מקומית, בת האלוהים, המטיילת בשדרה בעיר ונרדפת על ידי קריאות המואזין.
שני שירים אחרים (אותם כתב עם ערן צור), הושפעו מהקרבה אל הנמל והים: "בילי באד" - אדפטציה של צור על פי ספרו הקלאסי של הרמן מלוויל, אודות מלח אונייה המוצא להורג, ו"דייגת" המספר על אשה היוצאת לדוג סיכויים אבודים בנהר.
האלבום כלל גם מספר שירים אוטוביוגרפים: "כל יום משתנה", שיצא כסינגל הראשון מתוך האלבום, (ואף שובץ ברשימות השידור בתחנות הרדיו השונות), ומספר על השינויים התכופים אותם חווה הכותב בתקופה ההיא, "ג'וליאן ואני" המספר על יום בדירה, מחסומי היצירה ואבהות טריה, ו-"סיפורו של גולש", המתאר את ההתמכרות שבגלישה באתרי האינטרנט.
האלבום כולל גם שתי גרסאות כיסוי לשירים לועזיים אותם תרגם נובלמן לעברית:
הראשון שבהם, שיר הנושא, "יומי הוא חלום", היה במקור My year is a day, להיט פופ פסיכדלי צרפתי משנת 1968 של Les Irresistibles ו-"שדים" (במקור "Demons") של הלהקה הבריטית Super furry animals.
ארבעה סינגלים יצאו מהאלבום, כאשר לשלושת הראשונים אף צולמו קליפים: "כל יום משתנה", "אין לה אוויר", "יומי הוא חלום" ו"רץ ביפו"/ "יש אהבה". קליפ נוסף יצא לשיר ״סיפורו של גולש״.
האלבום הוא כנראה העשיר ביותר הפקתית שהוציא נובלמן עד אז. ככזה המושפע מהמוזיקה של סוף שנות ה-60, אפשר למצוא בו מוטיבים אומנותים וסגנונים לתקופה ההיא הן בעיבודים המוזיקליים, והן בהמצואתה של תזמורת הנוכחת ברובו של האלבום. בשירים כמו "בילי באד", "תצפיות מהגבעה" ו "יש אהבה" מופיעים כלי נגינה דוגמת: חליל, טובה, קרן יער, טרומבון, כינור, צ'לו, גלוקנשפיל. בדייגת בולט אורגן המלוטרון, ו-"נטלי" נשמע כמו שיר אירוויזיוני מתוזמר משנות השבעים המוקדמות. בחלק מהראיונות הזכיר נובלמן את תרומתו של עוזי רמירז, כאחראי למרבית התיזמורים העשירים, וכן ציין מספר מהאמנים שהעניקו לו השראה ביניהם: המודי בלוז, פרוקול הארום, סקוט ווקר והנשמות הטהורות. האלבום כולל גם שני קטעים אינסטרומנטלים פסיכדלים, בשונה מאלבומיו הקודמים של נובלמן שלא הכילו כאלו.
מוזיקאים אורחים שהשתתפו באלבום תרמו גם הם לצביונו: אלי לולאי (סולנה של להקת רוקפור), סוזי מילר, דנה עדיני בילי לוי, יונתן שילנסקי בקולות רקע, עוזי רמירז בגיטרה, שחם אוחנה בבס ועוד.
עטיפת האלבום מציגה צילום עתיק של נמל יפו משנת 1898, בו נשתל צילומו של נובלמן, לצד דייגים מקומיים (מהצילום המקורי), עם קליגרפיה של האמנית גיתית רפאל.
השיר ״רץ ביפו״, נכלל בשנת 2016, בדיסק אוסף כפול של המוזיקאי דן תורן, ״לא ארזתי לבד״.

ביקורות

יומי הוא חלום יצא לחנויות בחודש יוני 2013. הוא הפתיע רבים, שהורגלו לנובלמן שהיה מזוהה בעיקר כאנגלופיל ושירים בשפה האנגלית, שחזר לפתע עם אלבום בעברית. יואב קוטנר כתב בישראל היום עליו: "יוצא מן הכלל טוב" והוסיף "נובלמן הצליח לעשות מה שמוזיקאים רבים מנסים: לשחזר את המוזיקה שעליה גדל (סוף שנות ה-60), להישמע מאד דומה לאוריגינל (פופ-רוק פסיכדלי), ועם זאת להישאר מקורי ומקומי". רועי בהריר כתב ב nrg "משהו מעניין ומרגש קורה כשנובלמן מפגיש בשירי האלבום המצוין, את הברק האנגלי עם הג'יפה המקומית. נובלמן אולי רץ ביפו, אבל בעודו עושה כן הוא, ככל הנשמע, עדיין מקשיב ל"ארתור" של הקינקס באייפוד, והתוצאה, כאמור, אותנטית להפליא"". כתבי מגזין Timeout בחרו בו כ"אלבום הישראלי של הקיץ" נדב מנוחין מ-Walla כתב כי הוא "שיר אהבה מקסים ומרתק לעיר יפו". גיא חג'ג בבלוג המוזיקה עונג שבת הילל: "יומי הוא חלום, הוא אלבום יפהפה מבחוץ (עם עטיפה מרהיבה בקליגרפיה של גיתית רפאל) ועוד יותר יפהפה מבפנים, עם לחנים מסחררים, עיבודים שהם הרבה יותר מעוד מחווה לסאונד של פעם (עוזי פיינרמן שותף להפקה ולעיבודים) ובעיקר עם זמר שבחיים לא שמעתי אותו שר ככה".